google/wiki40b huggingface dataset:
Lietuvos someljė asociacija

Lietuvos someljė asociacija (LSA) – profesionalius someljė ir kt. vyno ekspertus vienijanti organizacija Lietuvoje.
Lietuvos someljė asociacija nuo 2009 m. yra Tarptautinės someljė asociacijos (ASI) narė. Įkurta 2005 m. Nariai gali būti tik fiziniai asmenys, asocijuotais nariais – įmonės ir fiziniai asmenys (rėmėjai).

Vadovybė

Jie renka asociacijos valdybą ir asociacijos prezidentą. 2005–2006 m. Lietuvos someljė asociacijos prezidente buvo Rasa Sužiedelienė. Nuo 2007 m. – Arūnas Starkus.

Veikla

LSA kartu su nacionaline vyno paroda „Vyno dienos“ kasmet organizuoja Lietuvos vyno čempionatą. Jame vyno žinovai renka geriausius Lietuvoje parduodamus vynus.
LSA kasmet rengia Lietuvos someljė čempionatą. Geriausiu 2006 m. Lietuvos someljė tapo Dainius Vasiliauskas, geriausias 2007 m. Torres Grand Prix Lietuvos someljė – Arminas Darasevičius, geriausias 2008 ir 2009 m. Mouton Cadet Grand Prix Lietuvos someljė – Arminas Darasevičius. Geriausias 2010 m. Casillero del Diablo Grand Prix Lietuvos someljė – Arminas Darasevičius. Geriausias 2011 m. Planeta Grand Prix Lietuvos someljė – Arminas Darasevičius.
Nuo 2010 m. LSA organizuoja Vyno ir desertų derinių varžybas.
Joe Adonis

Jaunystė

Būdamas trylikos metų Giuseppe A. Doto pasislėpęs laive nelegaliai atkeliavo į JAV. 1915 m. pabaigoje gyveno Brukline iš menkų pinigų, kuriuos gaudavo kraustydamas kišenes ir vogdamas. Antro dešimtmečio pradžioje jis pasikeitė savo vardą į Joe Adonis.
Joe Adonis prisijungė prie Frankie Yale gaujos, per kurią susipažino su Al Kapone. Kiek vėliau Joe sutiko Laimingąjį Lučiano, ateityje sukursiantį Nacionalinį nusikaltėlių sindikatą. Tuo metu jie abu buvo viso labo sąvadautojai ir gaujų pasiuntiniai, tačiau prohibicijos laikotarpiu abu sugebėjo iškilti.
1930 m. Lučiano ir Adonis kartu dirbo Džo Maserijai. Adonis buvo vienas iš keturių nusikaltėlių, Coney saloje nužudžiusių Maseriją. Po Maserijos mirties bei artinantis Salvatore Maranzano galui, Adonis tapo vienu ištikimiausių Lučianui žmonių. Joe kontroliavo Brodvėjų ir Manheteno centrą. Jo verslo centru tapo nedidelis itališkas restoranas Brukline.

Verslas

Viską, ką buvo uždirbęs pardavinėdamas alkoholį ir moteris, Adonis investavo į mašinų verslą Niu Džersyje. Kai naujas klientas iš jų nusipirkdavo brangią mašiną, pavyzdžiui, Cadilac’ą už 10 000 dolerių, Joe darbuotojai paskambindavo tam žmogui ir, pagrasinę susidorojimu, liepdavo sumokėti dar 10 000 dolerių „draudimui“.
Kai vyriausybė 1943 m. ėmė sparčiai naikinti organizuotą nusikalstamumą, daugybė nusikaltėlių, tarp jų ir Lučianas, buvo deportuoti iš šalies. Nuo 1936 m. iki 1946 m. Adonis vadovavo Sindikatui. 1946 m. grįžus Lučianui, Adonis lengvai užleido jam savo vietą ir grįžo į Niu Džersį, kur toliau uždirbo milžiniškas sumas iš kazino, prostitucijos bei investicijų į Murder, Inc..

Italijoje

Tuo metu Joe Adonis buvo pradėtas stebėti FTB. Abe "Kid Twist" Reles papasakojo FTB, jog Adonis yra vienas galingiausių JAV gangsterių. 1953 m. FTB gavo įrodymų, jog Adonis nėra paprastas pilietis ir deportavo jį į Italiją. Ten Joe įsigijo vilą šalia Neapolio, kur gyveno visai netoli Laimingojo Lučiano, tačiau dėl nežinomos priežasties ten jie niekada nebendravo. 1972 m. į Joe Adonis namus įsiveržė policininkai ir išgabeno jį į apleistą trobelę kur, po ilgai užsitęsusio tardymo, Adonis mirė nuo širdies smūgio.
Vaterlo mūšis

Padėtis prieš mūšį

Dvi dienos prieš mūšį Napoleonas įveikė prūsus mūšyje prie Linji kaimo. Tačiau jo maršalui Nėjui nepavyko išlaikyti Kvatro-Braso kryžkelės. Kitą rytą Velingtonas su britų ir olandų kariuomene pasitraukė į šiaurę link Briuselio. Prūsai irgi atsitraukė mėgindami susisiekti su sąjungininkais. Napoleonas prisidėjo prie Nėjaus ir su didžiąja kariuomenės dalimi vijosi Velingtoną, liepęs maršalui Emanueliui de Grouchui sekti prūsus ir neleisti jiems prisijungti prie Velingtono kariuomenės. Birželio 18 d. Velingtonas užėmė gynybinę poziciją palei kalvagūbrį į pietus nuo Vaterlo kaimo. Jis tai pat įsitvirtino Hougonto pilyje dešinėje ir La Heje Sen sodyboje centre.
Žemaičių aidas

Žemaičių aidas – Telšių nepriklausomas dvisavaitis laikraštis, ėjęs nuo 1994 m. spalio 21 d. Telšiuose.

Istorija

Steigėja ir redaktorė Jadvyga Lekavičienė. Leido laikraščio redakcija. Rėmė Žemaičių kultūros draugija. Tiražas 1994 m. – 2000 egz., 1997 m. – 1000 egz.
Vladas Lašas (1956)

Vladas Lašas (g. 1956 m. lapkričio 9 d.) – Lietuvos verslininkas ir visuomenės veikėjas, UAB „Skubios siuntos“ – „Gazelės 2013“, pasiekusios 20 mln. apyvartą 2012 m. – įkūrėjas ir generalinis direktorius, „Lietuva 2030“ Valstybės pažangos tarybos narys, Vytauto Didžiojo universiteto tarybos narys, Globalios Lietuvos lyderių tarybos narys, Lietuvos verslo angelų asociacijos valdybos pirmininkas, technikos mokslų daktaras, kandidatas 2014 m. Lietuvos Respublikos Prezidento rinkimuose.

Biografija

1979 m. baigė Kauno politechnikos institutą. 1988 m. apgynė technikos mokslų kandidato disertaciją (techninė kibernetika), technikos mokslų kandidatas (daktaras). 
UAB „Skubios siuntos“ įkūrėjas ir generalinis direktorius. Savo bendrovėje pritaikė inovatyvius socialinio dialogo projektus. PVz., atlyginimų sistema „Pasiskirk sau atlyginimą pats“, kurioje svarbus kiekvieno darbuotojo požiūris ir savęs įvertinimas. Ši sistema yra pirmas Lietuvos verslo atvejis, aprašytas Europos universitetų vadovėliuose ir pristatomas populiariausiose pasaulio žinių svetainėse.
Bendrovės „Elinta“, įmonių „Elin vision“, „GRE Holding“ bendraturtis bei įkūrėjas.
Žmona Audronė Lašienė. Dukra Dalia. Sūnus Vaidotas. Globotiniai Paulius ir Vaida.
Pomėgiai: kelionės, kalnai, sportas (bėgimas), technologijos ir inovacijos.

Visuomeninė veikla

Nuo 2000 m. Kauno prekybos, pramonės ir amatų rūmų tarybos narys .
VDU tarybos narys, ISM Verslo tarybos narys, Lietuva 2030 Pažangos tarybos narys, Globalios Lietuvos lyderių tarybos narys, Nextury Ventures fondo patarėjas, TED.com rėmėjas, vienas iš CarbonWarRoom.com įkūrėjų, vienas iš TEDxVilnius.com organizatorių, TechStars London įkūrėjas, Versli Lietuva Startup.lt iniciatyvos patarėjas, Mars One patarėjas.
Aleksandras Čakas

Kūryba

Eilėraščiuose vyrauja miesto tematika, gausu bohemos gyvenimo vaizdų, išryškinti socialiniai kontrastai. Poemose atsispindi Rygos istorija ir tradicijos, vaizduojamos latvių šaulių kovos dėl nepriklausomybės, atskleidžiamas menininko vidinis pasaulis. Kūrybai būdinga miesto kasdienybės poetizavimas, individo ir jo aplinkos priešpriešos tema, ekspresionizmo poetika, klasikinis eiliavimas derinamas su verlibru.
Olenioko ulusas

Geografija

Ulusas yra Krasnojarsko krašto pasienyje, už poliarinio rato. Paviršius kalnuotas, plyti Vidurio Sibiro plokščiakalnis. Šiaurėje siekia Šiaurės Sibiro žemumą. Svarbiausios upės yra Oleniokas ir Anabaras (su intakais: Arga Sala, Buru, Siligiru, Birekte, Buolkalachu, Mažąja Kuonamka).
Vidutinė sausio mėnesio temperatūra yra -36–40 °C, liepos mėnesio +12–14 °C.
Johanesas Brysmanas

Biografija

1508-1522 m. studijavo Frankfurto ir Vitenbergo universitetuose, filosofijos daktaras.
1519 m. priėmė liuteronybę. Kunigaikščiui Albrechtui Brandenburgiečiui kviečiant, Martynas Liuteris jį pasiuntė į Karaliaučių, kurio katedroje 1523 m. rudenį pasakė pirmuosius protestantiškus pamokslus. Kunigaikščio tarėjas. 1527-1530 m. Rygos katedros pamokslininkas. Livonijos bažnyčioms sudarė „Trumpą bažnyčios tarnystes tvarką su prakalba apie apeigas“ (Korte Ordeninge des Kerckendenstes sampt einer Vorrede van Ceremonien 1530 m.). Nuo 1531 m. Karaliaučiaus katedros klebonas, nuo 1546 m. Sembos vyskupijos prezidentas. Daug nuveikė 1542-1544 m. steigiant Karaliaučiaus universitetą, jo kuratorius. Artimai bendravo su S. Rapolioniu, per jo laidotuves pasakė pamokslą. Išleido pamokslų, reformacijos apologijos raštų.
Rimas Andrikis

Rimas Andrikis (g. 1950 m. gruodžio 7 d. Kaune) – teisininkas, politikas.

Biografija

1977 m. baigė teisės studijas Vilniaus universiteto Teisės fakultete.
1975–1976 m. Vilniaus universiteto Teisės fakulteto Kriminalistikos laboratorijos laborantas. 1976–1980 m. Vilniaus miesto Tarybų rajono teismo teisėjas. 1980–1992 m. Lietuvos SSR Aukščiausiojo Teismo teisėjas. 1992–1993 m. Lietuvos advokatų kolegijos advokatas.
1993–1995 m. Lietuvos Respublikos Prezidento patarėjas valstybės ir teisė klausimais. 1995–2016 m. Vilniaus advokatų kontoros SPES advokatas.
2002–2008 m. Lietuvos advokatų tarybos pirmininkas.
Nuo 2016 m. Seimo narys.
Leonardas Grubinskas

Biografija

1948 m. aukso medaliu baigė Biržų gimnaziją. 1962–1969 m. Panevėžio rajono laikraščio „Tėvynė“ redaktorius.
Gosvinas fon Herikė

Gosvinas fon Herikė (vok. Goswin von Hericke, m. 1359 m. rugsėjo 10 d.) – Livonijos ordino krašto magistras.
Random House

Istorija

„Random House“ 1927 m. įkūrė amerikiečiai Bennett Cerf ir Donald Klopfer, prabėgus dvejiems metams po to, kai jiedu iš leidėjo „Horace Liveright“ įsigijo prekinį ženklą „Modern Library“, po kuriuo buvo spausdinami klasikiniai literatūros kūriniai. Kalbėdamas apie tai, iš kur kilo leidyklos pavadinimas, B. Cerf pasakė, kad pradžioje jie tegalvojo užsiimsią atsitiktinių knygų leidyba kaip šalutine veikla, nuo ko ir kilo pavadinimas Random House, kur angl. random reiškia „atsitiktinis“. 1934 m. jie išleido pirmąjį autorizuotą Džeimso Džoiso romano „Ulisas“ leidimą anglakalbėse šalyse.
1959 m. spalį „Random House“ tapo akcine bendrove, kurios vienos akcijos vertė siekė tuometinių 11,25 JAV dol. Toks žingsnis vėliau privertė kitas leidybos įmones, tokias kaip „Simon & Schuster“, taip pat žengti šia linkme.
„Random House“ 1947 m. žengė į žinynų leidybos verslą, išleisdama žodyną American College Dictionary, o vėliau, 1966 m., išleisdama pilnos apimties šio žodyno versiją. Šiandieną įmonė leidžia žodynus Random House Dictionary of the English Language ir Random House Webster’s College, kurie turbūt yra pagrindiniai Merriam-Webster žodyno konkurentai.
Atitinkamai 1960 ir 1961 m. buvo įsigyti JAV leidėjai „Alfred A. Knopf, Inc.“ ir „Pantheon Books“.
1965 m. „Random House“ buvo įsigyta įmonės „RCA“, kaip šios realizuojamo asortimento plėtimo strategijos dalis, bet vėliau, 1980 m., parduota leidėjui „Advance Publications“.
1998 m. „Random House“ buvo įsigyta vokiečių žiniasklaidos konglomerato „Bertelsmann AG“ ir netrukus tapo tarptautine įmone.
2012 m. spalį „Bertelsmann“ sudarė sandėrį su konkuruojančiu konglomeratu „Pearson PLC“ dėl galimybės sujungti savo leidybos įmones; jungimasis įvyko 2013 m. liepos 1 d.
Birželis, vasaros pradžia

„Birželis, vasaros pradžia“ – 1969 m. Lietuvos kino studijoje sukurtas meninis filmas. Filmo trukmė – 87 min.

Siužetas

Provincijos miestelis, įsikūręs Nemuno pakrantėje. Beveik visi jo gyventojai susiję su sena lentpjūve, kurią reikia rekonstruoti. Tačiau tam priešinasi į miestelį atvykęs ministerijos atstovas, kuris norėtų čia matyti milžinišką kombinatą. Lentpjūvę gina inžinierius Stasys. Jis čia užaugo ir nori apsaugoti miestą nuo didžiulių statybų. Stasys sutinka gimtinėn užsukusią jaunystės meilę Laimą – ji atvažiavo kartu su teatru, kuriame vaidina.
Bronė Laureckienė

Biografija

1975 m. baigė Kretingos žemės ūkio technikumą, augalų apsaugos agronomė.
Seimo nario Jono Stanevičiaus padėjėja.
Krikščionių partijos Skuodo skyriaus narė. Nuo 2011 m. Skuodo rajono savivaldybės tarybos narė. 
Mosėdžio seniūnijos bendruomenės tarybos pirmininkė.
Perfektas

Perfektas, arba esamasis atliktinis laikas (iš lot. perfectum 'tobulas, atliktas') – graikų, lotynų, sanskrito ir kai kurių kitų kalbų veiksmažodinė forma, pažyminti, kad veiksmas baigėsi praeityje, o jo rezultatas trunka dabartyje. Indoeuropiečių prokalbėje perfektas reiškė neturinčią aiškios laiko ir veikslo kategorijos iš veiksmo rezultato kilusią būklę. Lietuvių kalboje perfektą atitinka esamasis atliktinis laikas, pavyzdžiui, esu pirkęs.
Anglų kalbos sakinyje John has heard about it 'Džonas tai yra girdėjęs' perfektas visų pirma perteikia informaciją, kad tam tikru praeities metu Džonas tai išgirdo (John heard about it), o kitas svarbus dalykas – kad šis faktas tebėra aktualus kalbant apie Džoną ir šiuo metu.
Skirtingai negu paprastas būtasis laikas (preteritas), perfektas negali būti vartojamas nesvarbiems įvykiams reikšti. Skirtingai negu aoristas, jis negali būti pasitelktas kalbant apie veiksmų seką. Priešingai nei rezultatyvas (durys yra atidarytos), perfektas nerodo kokio nors apčiuopiamo rezultato šiuo metu, perfektas gali būti vartojamas tik netiesioginiams, pragmatiniams ir pan. padariniams reikšti (atrodo, jie yra atidarę duris).
Perfektas vartojamas daugumoje šiaurės ir pietų Europos kalbų, taip pat beveik visose kitose pasaulio kalbose. Jis dažnai reiškiamas sudėtinėmis (analitinėmis) konstrukcijomis būti/turėti + dalyvis (isp. ha venido, sen. ru пришьлъ есть, liet. yra atėjęs ir pan.)
Šio termino nereikėtų painioti su perfektyvu – įvykio veikslu (pvz., pirkau – eigos veikslas, nupirkau – įvykio veikslas, esu pirkęs – perfektas).
Daniliškis (Krekenava)

Aplinkinės gyvenvietės

KREKENAVA – 8 km
Burveliai – 1 km 
 Šventybrastis – 7 km
Moteris kaip draugė

Turinys

Francesko ir Klaudija – artimiausi draugai jau daugelį metų. Tarp judviejų nėra jokių paslapčių, Klaudija netgi turi jo buto raktus ir gali bet kuriuo metu užsukti i svečius. Tačiau vieną dieną netikėtai Klaudija pareiškia ketinanti ištekėti už naujo pažįstamo Džovanio. Frančesko tuo metu susipažįsta su Lėja ir pasiūlo jai apsigyventi savo namuose, tačiau tuo pačiu metu pasiruošęs skubėti pas Klaudiją vos tik ši paprašo pagalbos. Lėja taip pat negali susitaikyti su dviprasmiška padėtimi ir liepia Frančesko priimti sprendimą: būti su ja ar galiausiai prisipažinti Klaudijai, kad ją myli...
Agnius Jankevičius

Agnius Jankevičius (g. 1979 m. gruodžio 3 d. Skapiškyje, Kupiškio rajonas) – teatro režisierius.

Biografija

1997–1998 m. lankė Jaunojo filosofo mokyklą prie Vilniaus pedagoginio universiteto. 2003 m. Lietuvos muzikos ir teatro akademijoje baigė teatro režisūros bakalauro studijas (kurso vadovas – Jonas Vaitkus).
Vienas iš plataus meninio profilio sindikato „Bad Rabbits“ įkūrėjų.
Sukūrė vaidmenų teatre ir kine. LMTA Teatro ir kino fakulteto dėstytojas.
Žyrarduvas

Istorija

Miestas susikūrė 1830 m. Broliai Lubenskiai 1833 m. čia įsteigė tekstilės fabriką. Vienu iš jo direktorių buvo linų verpimo staklių išradėjas, inžinierius iš Prancūzijos Philippe de Girard. XIX a. miestas tapo stambiu tekstilės pramonės centru. Vėliau prancūzo vardu, panaudojant sulenkintą formą, buvo pavadintas pats miestas. 1916 m. suteiktos miesto teisės.
Islamiškasis socializmas

Islamiškas socializmas - jungiamasis idėjinių ir politinių srovių pavadinimas, kuriame „susijungia“ arba atsispindi islamo religijos ir socializmo idėjos. Vienais atvejais, islamiškasis socializmas tėra idealoginė terpė, už kurios slepiasi valdančiųjų sluoksnių interesai, kitais atvėjais islamiškojo socializmo lozungą naudodami smulkūs miesto ir kaimo buržua siekia sukurti lygybės ir teisingumo visuomenę, iškeldami antikolonijinius ir antifeodalinius reikalavimus: radikalios agrarinės reformos pravedimas, užsienio kompanijų turto nacionalizavimas, stambaus kapitalo nacionalizavimas ir pan. Religijos ir socializmo „susijungimo“ lozungą pirmieji iškėlė Gamalis Abdelis Naseras ir Ch. Bumedenas.
Ilgus šimtmečius islamo respublikose Afrikoje ir Azijoje islamo religija nustato visuomenines institucijas, moralę, teisę, šeimyninius santykius ir buitį. Todėl šiose šalyse politiniai ir idėjiniai judėjimai dažniausiai perima religinį atspalvį. Islamiškojo socializmo idėjos naudojamos daugelyje islamo šalių.

Pagrindimas

Islamiškasis socializmas remiasi tuo, kad islamas neva pats linkęs į socializmą, kaip pavyzdžiai pateikiami zakjatas (privalomas musulmonų mokestis varguomenei), draudimas imti procentus nuo kapitalo ir t. t. Tuo tarpu islamas laiko neliečiamą asmeninę nuosavybę, kas tam tikrose interpretacijose virsta privačia nuosavybe ir dažnai palieka galimybę eksploatacijai, todėl islamiškasis socializmas tais atvėjais jau tampa tik reformistinio charakterio, t. y., bando rasti „trečiąjį kelią“ tarp „absoliučios privatinės nuosavybės“ kapitalizmo ir „absoliučios visuomeninės nuosavybės“ komunizmo, garantuoti „varguolių pamaitinimą be turtuolių apvalgymo“ ir pasiekti to be socialinių konfliktų.

Praktika

Islamiškasis socializmas buvo taikomas Libijoje (džamahirija).
Darbininkų balsas (Klaipėda)

Istorija

Leistas kaip atkurtas 1931–1939 m. ėjęs savaitraštis „Darbininkų balsas“. Tiražas 1989 m. – 10 000 egz., 1995 m. – 5000 egz. Kurį laiką ir Lietuvos darbininkų sąjungos laikraštis.
Pulkininkas

Rusija ir TSRS

Rusijoje pulkininko laipsnis (полковник) pirmą kartą buvo įvestas Ivano Rūsčiojo šaulių kariuomenėje. Šį laipsnį gaudavo patyrę karvedžiai, paprastai iš didikų. XVI a. pulkininkais ėmė vadinti žmones, vadovavusius pulkams, tai buvo pareigų pavadinimas. XVII a. 4-tą dešimtmetį Rusijoje buvo įvestas karinis laipsnis pulkininkas, kurį suteikė „naujosios tvarkos“ pulkų vadams. 1681 m. pertvarkius šaulių prikazus į pulkus šių dalinių vadai irgi imti vadinti pulkininkais, o ne prikazų galvomis (rus. голова приказа).
Rusijos Imperijoje carui 1722 m. Petrui I įvedus Rangų lentelę pulkininkas tapo VI rango laipsniu.
TSRS pulkininko laipsnis įvestas 1935 m. Kariniame jūrų laivyne pulkininko laipsnį atitinka pirmojo rango kapitonas.

Ukraina

Pulkininkais vadino ir kazokų pulkų vadus Ukrainoje ir Zaporožės Sečėje.
Ukmergės Švč. Trejybės (Pijorų) bažnyčia

Istorija

Bažnyčios pirmtakė - Pijorų Švenčiausios Maloningosios mergelės bažnyčia.
Ukmergėje apie 1742 m. įkurdinti pijorai. Apie 1745 m. pastatyta medinė bažnyčia ir vienuolynas. Prie jo veikė 5 klasių mokykla. 1788 m. pastatyta nauja medinė bažnyčia. 1803 m. pastatytas naujas mokyklos pastatas (1828 m. mokykloje mokėsi 110 mokinių). Vienuolynui 1804 m. priklausė 8 kaimai. 1839 m. pijorų mokykla pertvarkyta į apskrities bajorų mokyklą.
1845 m. vienuolynas ir bažnyčia uždaryti. Sudegusios bažnyčios sklype po 1863 m. pastatyta cerkvė. Buvusi cerkvė 1919 m. grąžinta katalikams. Nuo 1925 m. ji priklausė vienuoliams marijonams. Po Antrojo pasaulinio karo uždaryta. 1991 m. grąžinta tikintiesiems.

Architektūra

Bažnyčia neobizantinė, kvadratinio plano, vienabokštė, su kūginiu kupolu.
Violeta Boreikienė

Biografija

1978 m. baigė Tauragės raj. Skaudvilės vidurinę mokyklą, mokėsi Tauragės muzikos mokykloje ir baigė smuiko klasę. 1978–1982 m. studijavo Vilniaus valstybiniame universitete ir įgijo pramoninių prekių mokslo ir prekybos organizavimo specialybę. 1994–1999 m. Vytauto Didžiojo universiteto Ekonomikos ir vadybos fakultete įgijo verslo ir vadybos magistrės kvalifikaciją.
1982 m. Kauno PC „Merkurijus“ prekių žinovė, 1982–1984 m. vedėjos pavaduotoja, 1984–1987 m. vedėja. 1987–1992 m. įmonės „Maistprekyba“ vyr. ekonomistė, vyr. inspektorė. 1992–1996 m. prekybos įmonės „Vitebskas“ administracijos direktorės pavaduotoja, direktorė, direktorių valdybos pirmininkė. 2000 m. VĮ „Tarptautinis komunikacijos centras“ direktorė. 2000–2004 m. LR Seimo nario prof. Kęstučio Glavecko padėjėja-sekretorė. 2004–2008 m. LR Seimo narė.
1999–2003 m. Centro sąjungos narė, šios sąjungos Kauno skyriaus Valdybos ir Tarybos narė, skyriaus pirmininko pavaduotoja. LCS susijungus su LLP - 2003–2005 m. Liberalų ir centro sąjungos narė, 2006 m. Liberalų sąjūdžio narė. 2007 m. LSDP narė.
2002–2004 m. Kauno miesto savivaldybės tarybos narė, Savivaldos ir ekonomikos komiteto pirmininkė, strateginio planavimo komisijos narė.
2002–2004 m. Kauno Dainavos poliklinikos stebėtojų tarybos pirmininkė. 2002–2003 m. politikių klubo „Milda“ viceprezidentė, prezidentė. Įvairių labdaros ir paramos renginių organizatorė ir rėmėja. Pasaulio parlamentarų organizacijos "HABITAT", analizuojančios klimato kaitos problemas, narė.
2009 - 2010 m. koncerno "Achemos grupė" holdingo "Balturas" direktorė plėtrai, gen.direktorė. 2011-2012 m.koncerno "Achemos grupė" rinkodaros departamento direktoriaus pavaduotoja.
Vyras Romualdas Boreika - teisininkas, vaikai Lina, Vaida, Rytis.
2012 m. Vyriausioji rinkimų komisija vykdė tyrimą dėl galimo Socialdemokratų partijos kandidatės V. Boreikienės Kauno Dainavos rinkimų apygardoje Politinių partijų ir politinių kampanijų finansavimo ir finansavimo kontrolės įstatymo pažeidimo.
2012 m. gruodžio 31 d. Kauno apygardos prokuratūros Organizuotų nusikaltimų ir korupcijos tyrimo skyriuje buvo nutrauktas ikiteisminis tyrimas dėl Boreikų šeimos veiklos įsigyjant ir parduodant turtą. Tyrimas buvo pradėtas gavus ministro pirmininko Andriaus Kubiliaus pranešimą apie galimai padarytas R. Boreikos, ilgamečio FNTT vadovo, nusikalstamas veikas.
Teisės šaltinis

Teisės šaltinis formaliuoju teisiniu aspektu – teisės forma, t. y. oficialiai pripažįstama teisės normų išraiškos ir įtvirtinimo forma. Tai taisyklės, teorijos, idėjos, teisės aktai, iš kurių kyla teisė, priimami teisiniai sprendimai, kurių pagrindu taikomos normos, sprendžiant teisinius ginčus. Pagrindiniai teisės šaltiniai: teisės paprotys, teisinis precedentas, norminės sutartys ir norminis teisės aktas.
Virna Lisi

Biografija

Vaidinti kine pradėjusi dar paauglystėje, Lisi netruko išpopuliarėti gimtojoje Italijoje, o 1965 m. debiutavo ir Holivude, kur prodiuseriai joje įžvelgė naująją Marilyn Monroe. JAV aktorė filmavosi įvairaus žanro juostose su Jack Lemmon, Frenk Sinatra, Tony Curtis ir kitomis to laikotarpio žvaigždėmis. 
8 dešimtmetyje sėkmingai grįžo į Italijos kiną ir yra pelniusi visus pagrindinius šalies bei Europos kino apdovanojimus. Vienas žymiausių jos vaidmenų – istorinė drama „Karalienė Margo“, už kurį buvo įvertina Cezariu.
Nuo 2000 m. Lisi daugiausia filmavosi televizijos serialuose.
Aktorė mirė nuo vėžio sulaukusi 78. 
Su vyru Franco Pesci (buvo susituokę 1960-2013, iki jo mirties) susilaukė sūnaus Corrado (g. 1962).
Eugenijus Mindaugas Budrys

Eugenijus Mindaugas Budrys (1925 m. vasario 16 d. Marijampolė – 2007 m. balandžio 6 d. Gotlandas, Švedija) – lietuvių tapytojas, grafikas.

Biografija

Antrojo pasaulinio karo metu tarnavo generolo Povilo Plechavičiaus vietinėje rinktinėje. 1944 m. kartu su Jonu Pajauju pasitraukė į Švediją. 1950 m. baigė Griunevaldo dailės studiją Stokholme. Tobulinosi Italijoje. Nuo 1960 m. gyveno Gotlando saloje.
Parodose dalyvavo nuo 1947 m. Surengė individualių parodų Švedijoje, Prancūzijoje, Šveicarijoje, Danijoje, Vokietijoje, JAV (M. K. Čiurlionio galerija, 1972 m. ir 1982 m.), Lietuvoje (Lietuvos dailės muziejus, 1994 m., Lietuvos aido galerija, 2000 m.).
Sukūrė peizažų, natiurmortų, figūrinių ir abstrakčių kompozicijų („Nr. 2“, „Susitikimas“), sienų tapybos Stokholmo, Hernso, Visbio, Vasteraso ir kitų Švedijos miestų visuomeninių pastatų interjerams. Kūriniai abstrakčios formos, ekspresyvūs.
Iliustravo žurnalą „Pragiedruliai“.
Nalčikas

Istorija

1743 m. Nalčiko vietoje įkurtas toglanų aūlas (kaimas), kuris 1808 m. tapo Kabardos kunigaikščių sostine. 1822 m. čia pastatyta rusų tvirtovė Nalčikas. 1838 m. prie tvirtovės iškilo karinė gyvenvietė, kuri 1921 m. tapo miestu.
Gintaris Petrėnas

Biografija

1981 m. baigė Kauno A. Čeponio vidurinę mokyklą, 1986 m. baigė Lietuvos veterinarijos akademiją, įgijo veterinarijos gydytojo specialybę.
1986 m. Zarasų rajono „Tautų draugystės“ tarybinio ūkio vyriausiasis veterinarijos gydytojas. 1986–1988 m. atliko tarnybą armijoje, po tarnybos grįžo į tarybinį ūkį. 1992 m. įsteigė individualią veterinarijos įmonę ir buvo išrinktas ŽŪB „Kriaunėnai“ vadovu. 1999 m. pradėjo ūkininkauti, įregistravo ūkininko ūkį, ūkininkauja, individualios įmonės savininkas.
Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos Zarasų rajono skyriaus narys.
2003–2007 m., 2007–2011 m. ir nuo 2011 m. Zarasų rajono savivaldybės tarybos narys.  2003–2007 m. Žemės ūkio ir ekologijos komiteto pirmininkas.
Samanių bendruomenės valdybos narys. Sutuoktinė Lina, vaikai Gintarė, Aurimas, Arnoldas
Patrick Chan

Biografija

Pradėjo čiuožti 1996 m. Tarptautinio masto varžybose pirmą kartą dalyvavo 2004 m. atstovaudamas Kanadai pasaulio jaunimo čempionate. 2006 m. pasaulio jaunimo čempionate pelnė sidabrą. Nuo 2007 m. absoliutus Kanados suaugusiųjų čempionas. 2009 m. pelnė savo pirmąjį pasaulio čempionato medalį – sidabrą. 2010 m. žiemos olimpinėse žaidynėse užėmė penktąją vietą. Nuo 2011 m. absoliutus pasaulio čempionas.